**NAVODILO ZA PREDLAGANJE OBVESTILA O UVELJAVLJANJU POSEBNE OSEBNE OLAJŠAVE ZA NOVE REZIDENTE**

Po določbi 113.a člena [Zakona o dohodnini](http://www.pisrs.si/Pis.web/pregledPredpisa?id=ZAKO4697) (ZDoh-2) se novim davčnim rezidentom, ki izpolnjujejo predpisane pogoje, prizna zmanjšanje dohodnine v višini 7 % prejete plače oziroma nadomestila plače. Po določbi petnajstega odstavka 127. člena ZDoh-2 se posebna osebna olajšava za nove rezidente po določilih 113.a člena tega zakona lahko upošteva že pri izračunu akontacije dohodnine od dohodkov iz delovnega razmerja.

86.t člen [Pravilnika o izvajanju Zakona o davčnem postopku](https://pisrs.si/pregledPredpisa?id=PRAV7927) določa, da mora davčni zavezanec - rezident, ki v skladu s 113.a členom ZDoh-2 uveljavlja posebno osebno olajšavo za nove rezidente na podlagi petnajstega odstavka 127. člena ZDoh-2 pri izračunu akontacije dohodnine od dohodka iz delovnega razmerja, ki se izplačuje za mesečno obdobje, o tem pisno obvestiti delodajalca.

Zavezancu se prizna zmanjšanje dohodnine, če so izpolnjeni vsi pogoji iz 113.a člena ZDoh-2, torej za zavezanca velja, da:

- je rezident Slovenije;

- v zadnjih dveh zaporednih davčnih letih pred datumom nastopa dela v Sloveniji ni bil rezident Slovenije in v tem obdobju ni imel obdavčljivih dohodkov z virom v Sloveniji iz naslova dohodkov iz zaposlitve ali dohodkov iz dejavnosti;

- v pogodbi o zaposlitvi ima zagotovljeno plačo v višini najmanj 2-kratnika zadnje znane povprečne letne plače zaposlenih v Sloveniji, ki jo objavi Statistični urad Republike Slovenije, preračunane na mesec;

- ima sklenjeno delovno razmerje v Sloveniji z delodajalcem, ki je v skladu s tem zakonom, ali zakonom, ki ureja davek od dohodkov pravnih oseb, rezident Slovenije ali nerezident Slovenije (ki ima v skladu s tem zakonom, ali zakonom, ki ureja davek od dohodkov pravnih oseb, poslovno enoto nerezidenta v Sloveniji ali ima v skladu s predpisi, ki urejajo ustanovitev in poslovanje v Sloveniji, podružnico v Sloveniji), če se plača oziroma nadomestilo plače v skladu s tem zakonom ali zakonom, ki ureja davek od dohodkov pravnih oseb, šteje za odbitno postavko pri izračunu davčne osnove delodajalca v Sloveniji;

- ob datumu nastopa dela v Sloveniji še ni dopolnil 40 let starosti.

Zmanjšanje dohodnine se prizna največ za 5 zaporednih davčnih let, pri čemer se za prvo davčno leto šteje davčno leto, v katerem je rezident nastopil delo v Sloveniji. Izpolnjen mora biti tudi pogoj, da ima sklenjeno delovno razmerje v Sloveniji najmanj 10 mesecev v posameznem davčnem letu.

Dokončno presojo o upravičenosti do uveljavljanja te posebne osebne olajšave naredi davčni organ (FURS) na letni ravni.